मेरे शिशु का सिर कहीं जोर से टकरा गया है। क्या मुझे उसे डॉक्टर के पास ले जाना चाहिए? - BabyCenter India
यह इस बात पर निर्भर करता है कि शिशु को कितनी ज्यादा चोट लगी है। हल्के गुमड़े या उभार और खरोंच तो बचपन का हिस्सा हैं। नई चीजें देखने-समझने के दौरान शिशुओं का खुद को चोट लगा लेना काफी आम है और जल्द ही वे सामान्य भी हो जाते हैं।
हालांकि, कई बार शिशु अपना सिर किसी चीज से ज्यादा तेज टकरा ले, तो उसे मस्ष्किाघात (कन्कशन) हो सकता है। यह जरुरी है कि मस्ष्किाघात का पता पहले ही चल जाए, ताकि आप शिशु के डॉक्टर से मिलकर उसे जल्दी ठीक करने के जरुरी कदम उठा सकें।
यदि आपके शिशु को निम्नांकित कोई भी लक्षण हो, तो उसे डॉक्टर के पास या अपने नजदीकी अस्पताल की आपातकाल यूनिट में तुरंत ले जाएं:
वह बेहोश हो जाता है, चाहे बहुत कम देर के लिए ऐसा हो।
घाव को हल्के से दबाए रखने पर भी खून आना बंद नहीं हो रहा है। सिर की चोट में ज्यादा खून आता है, क्योंकि सिर में बहुत सारी रक्त वाहिकाएं होती हैं। मगर यदि दबाए रखने के पांच मिनट बाद भी खून बंद न हो, तो उसे तुरंत डॉक्टर के पास ले जाएं, हो सकता है उसे टांके लगवाने की जरुरत हो।
उसकी नाक या कानों से गुलाबी तरल या खून बह रहा हो।
उसे दौरे पड़ रहे होंं।
शिशु पर अगले एक-दो दिन तक नजर रखें और यदि उसमें नीचे बताए गए कोई भी लक्षण दिखाई दें तो उसे डॉक्टर के पास ले जाएं:
लगातार उल्टी। सिर पर तेज चोट लगने के बाद शिशु का एक बार उल्टी करना सामान्य है। मगर यदि वह दो या तीन बार उल्टी करें तो डॉक्टर से बात करें।
असामान्य ढंग से गहरी नींद सोना। चोट लगने पर शिशु उनींदा हो सकता है, मगर यदि शिशु को सोने के बाद उसे उठा न पा रही हों, तो डॉक्टर से बात करें।
हाथ-पांव हिलाने से जुड़े कौशल (मोटर कौशल) संबंधी समस्याएं। शिशु की सामान्य गतिविधियों में कोई बदलाव जैसे कि बैठने के दौरान संतुलन न बना पाना, अजीब ढंग से घुटनों के बल चलने आदि को नजरअंदाज नहीं किया जाना चाहिए। उसे डॉक्टर के पास ले जाएं।
अधिकांश मामलों में सिर पर लगी चोट गंभीर नहीं होती। सिर पर गुमड़े होना वास्तव में इतना खराब नहीं है, जितना कि वे दिखने में लगते हैं। जब सिर पर सूजन आती है, तो इसका अधिकांश हिस्सा बाहर की तरफ उभर जाता है। ऐसा इसलिए क्योंकि बच्चे की खोपड़ी त्वचा के ठीक नीचे की तरफ ही होती है।
गुमड़े को कम करने के लिए आइस पैक या एक पतले तौलिये में प्रशीतित (फ्रोजन) मटर का पैकेट रखकर गुमड़े पर दो से पांच मिनट तक लगाएं। ऐसा लगभग एक घंटे के दौरान बीच-बीच में करती रहें। इस दौरान शिशु को स्तनपान करवाने या दूध पिलाने से उसका ध्यान ठंडक और असजता पर नहीं जाएगा।
यदि आपको लगे कि शिशु को गुमड़े से परेशानी हो रही है, तो डॉक्टर से शिशु को सही मात्रा में पैरासिटामोल देने के लिए कह सकती हैं।
डॉक्टर से बिना पूछे बच्चे को कोई दवा न दें। अपने बच्चे को कभी भी एस्पिरिन न दें, इससे एक दुर्लभ मगर गंभीर स्वास्थ्य स्थिति रेयज सिंड्रोम हो सकती है।
हमेशा अपने अंदर की आवाज पर विश्वास करें। आप अपने शिशु को सबसे बेहतर ढंग से समझती हैं, इसलिए यदि आपको किसी बात से चिंता हो रही हो, तो हमेशा चिकित्सकीय सलाह लेना बेहतर रहता है।
अंग्रेजी के इस लेख से अनुवादित: My baby banged his head. Do I need to take him to the doctor?